Kry jou in die club – Penna se Praatjies
Kry jou in die club
Gepubliseer op Mei 15, 2017 deur Peter Pentz
Ek beskou myself verseker nie as 'n clubber nie. 'n Clubber vra jy? Eenvoudig gestel kan 'n clubber gedefinieer word as iemand wat gereeld in 'n club kuier. Met die regte groep mense is clubbing soms net wat jy nodig het. Kloppende musiek, LED ligte en 'n rookmasjien daarby.
Dis interessant hoe jy altyd dieselfde tipe mense by 'n club kry. Verskoon tog dié stereotipes:
Eerstens kry jy die "Club Resident". Die persoon wat jy verseker weet vanaand daar gaan wees. Die persoon is die spreekwoordelike regular en is al goed bevriend met van die bouncers tot die barman. Hy/sy ken die ins en outs van die club en kan presies vir jou sê wanneer die beste beats gespeel gaan word.
Die volgende tipiese clubber, is die "Club Newbie" (en in 'n groot mate skryf ek hier van myself). Hulle kan van 'n afstand herken word: Staan akwardly op die dansvloer met 'n drankie in die hand en maak sulke eienaardige kopskudbewegings en weet nie lekker wat aangaan nie. Tipies sal hulle ook probeer om bo-oor die musiek 'n geselskap aan te knoop. Wat gewoonlik dan vinnig eindig wanneer 'n ander persoon terug skree, "Ek kan nie hoor wat jy sê nie bra, ons praat later."
Interessant genoeg is daar ook altyd die "Soeker". Die persoon wat by elke tafel en elkeen op die dansvloer 'n draai kom maak om te hoor of hulle nie vir so-en-so gesien het nie. Die persoon wat gesoek word, is gewoonlik of by die pooltafel of het gou buite gaan rook. Of die soek sommer self 'n sigaret of lighter.
Dan kry jy ook die "Kuierleier". Dis hulle wat die partytjie aan die gang hou, die wat die dance moves aangee aan die res. Soms word daar 'n sirkel om hulle gemaak en hulle is dan letterlik die centre of attention. As dié persoon sê die kuier is verby, dan weet jy, die kuier is verby.
Kyk uit vir hulle tydens jou volgende club-uitstappie en iewers tussen die hordes mense sal jy soms selfs vir my kry, iewers besig om nie te akward te lyk terwyl ek probeer dans nie.